
			Gulltransporten 

			1

			Han lå i sengen og stirret ut i det halvmørke soverommet; betraktet dagslyset som trengte inn på hver side av rullgardinen i det nordvendte vinduet. Han hadde vært våken en stund, hadde ligget og lyttet til en fjern, nesten ikke hørbar fuglesang fra et sted utenfor, antagelig i syrinbuskene, det måtte være rødstrupe. Årets første, hadde han tenkt, den meldte at våren var i anmarsj, nokså forsinket. Stadig lå det ganske mye snø på åkerfeltene i de skogkledde åsene som omga byen, og enkelte skitne fonner var fremdeles å se på skyggefulle steder i bakgårdene i Storgata. Og dagene var fremdeles temmelig kjølige.

			Plutselig kvakk han til; en kimende, gjennomtrengende lyd fylte med ett soverommet. Han famlet etter knappen på nattbordlampen, fant den, og kunne konstatere at vekkerklokken viste syv – han hadde som vanlig stilt den på halv åtte. Han befridde seg for dynen, tok noen raske skritt fra sengen og bort til skrivebordet der telefonen sto, løftet røret av gaffelen og sa med et litt spørrende tonefall:

			– Lund værsågod?

			– Rikstelefon fra Oslo. Ønsker De å motta den? spurte en damestemme.

			– Ja takk.

			– Da setter jeg samtalen over.

			Det gikk noen sekunder.

			– Kontorsjef Andreas Lund?

			– Ja?

			Mannsstemmen i telefonen lød bestemt. Stavangerdialekt, hørtes det som.

			– Direktør Rygg i Norges Bank her. De vet vel hva som er skjedd?

			– Nei?

			– Norge er i løpet av natten blitt invadert av Tyskland. 

			– Hva er det De sier? Invadert?

			– Ja. Nå ligger de her ute, og vi venter bare på at artilleriet skal spille opp. 

			Andreas tidde et sekund, og så med et forskrekket uttrykk i ansiktet bort på sin kone Erika, som var blitt vekket av oppringningen, og som ved ordet «invadert» straks hadde kommet seg på bena og stilt seg foran ham, iført morgenkåpe.

			– Men er det noe jeg … kan stå til tjeneste med? 

			– Ja, det er derfor jeg ringer. Det nye kjellerhvelvet dere har der oppe, er alt klappet og klart med det?

			– Ja, det er det. Ja, det er helt ferdigstilt, jo da. Det er bare alarmsystemet som ikke er satt i funksjon ennå.

			– Akkurat det spiller ingen rolle. Det som betyr noe er at selve hvelvet er disponibelt, for vi kommer til å sende noen lastebiler lastet med gull oppover i løpet av dagen. Og da håper jeg at De personlig kan besørge at gullet blir forsvarlig innelåst.

			– Ja, det kan jeg love personlig å besørge. Er det en stor transport?

			– Et par-tre biler vil jeg anta, i første omgang. Vi sender væpnet vakt med hver bil, og disse vaktmannskapene vil hjelpe til med lossingen. Det bør også være en form for vakthold rundt banken, men ingen militæravdeling. Vi vil vekke minst mulig oppsikt. Men noen skyttere i sivil kan være en god idé når det gjelder det nattlige vaktholdet. Kan De skaffe noen slike, Lund?

			Det kunne han. Han hadde flere bekjente som han visste var aktive i Lillehammer skytterlag, blant dem vaktmesteren i banken, Axel Andersen. Han kunne overlate saken til ham. 

			Direktøren takket og sa adjø. 

			Andreas og Erika Lund sto et øyeblikk foran hverandre, vantro og hoderystende, før de søkte inn i hverandres armer og ble stående tause, kinn mot kinn. 

			– Og så Erik som er på repetisjonsøvelse på Trandum! utbrøt Erika, og tok til tårene.

			Andreas brukte vanligvis ti minutter på spaserturen ned til Norges Banks bygning på Stortorget, men denne morgenen gikk han raskere. Inne i bankens ekspedisjonslokale var hele personalet allerede på plass. Alle kjente til de dramatiske nyhetene om invasjonen, som var blitt kringkastet på radio.

			Han opplyste dem om at det nye hvelvet ville bli innviet denne dagen. 

			– Jeg skulle ønske at omstendighetene hadde vært litt annerledes, fortsatte han. – Jeg ble i morges oppringt av direktør Rygg, med beskjed om at en gulltransport vil gå hitover i løpet av dagen. Det dreier seg om noen lastebiler.

			Det var direktør Nicolai Ryggs fortjeneste at Lillehammer var blitt utstyrt med landets sikreste bankhvelv, et såkalt panserhvelv etter tidens beste spesifikasjoner. Selv om direktørens deflasjonspolitikk på 1920-tallet hadde gjort ham omstridt og upopulær i vide kretser, hersket det ingen tvil om at han var seg sitt ansvar bevisst som forvalter av nasjonalbank­ens verdier. Hvelvet på Lillehammer var et resultat av sikkerhetsvurderinger gjort på 1930-tallet. Ved en invasjon med eventuelle bombeangrep ville ikke bankens gullbeholdning kunne ligge trygt i Oslo særlig lenge. Det nye hvelvet var av betong, og døren av stål. Den var utstyrt med flere låser, blant dem en sifferlås som bare kunne åpnes ved hjelp av en hemmelig kode. Sikrere ble det ikke, gullet kunne bare komme, hvelvet lå gapende tomt og ventet bare på å bli fylt.

			Og gullet kom, først i en tre tonns lastebil med firmanavnet Christiania Kul- og Vedbolag malt på dørene. Sjåføren hadde to ledsagere, en som satt foran med ham i førerhuset, en annen oppå selve lasset på lasteplanet; han var blitt ganske blåfrossen i løpet av turen. Begge vaktene var bevæpnet, han i førerhuset med pistol, han bakpå med revolver. Transporten hadde ingen militæreskorte. Det hadde tatt tid å komme seg ut av Oslo, fortalte sjåføren, det hadde vært mye folk på veiene på flukt ut av byen. Han opplyste også at atskillig flere biler var på vei, men at de kjørte i intervaller, slik at piloter i fiendtlige bombefly ikke skulle kunne danne seg inntrykk av noen kolonne.

			Like etter den første lastebilen fulgte ganske umiddelbart en til, den måtte ha forsert strekningen noe raskere, kanskje var den ikke fullt så tungt lastet. Deretter enda en, og så, med jevne mellomrom, bil nummer fire, fem, seks og syv. «Et par-tre biler» hadde direktøren sagt, mens sjåføren hadde antydet «atskillige». Andreas fant situasjonen både merkelig og urovekkende der han sto, like foran trappen opp til bankens hoveddør. Operasjonen skulle ideelt sett ha vært hemmelig, men denne konstante trafikken inn på byens torg vakte nysgjerrigheten til mange forbipasserende, som stanset opp og ble stående. 

			De tunge kassene og de små, men ganske uhåndterlige tønnene med gull lot seg ikke losse og anbringes i kjellerhvelvet så raskt som de burde ha blitt. Selv om bankens egne funksjonærer, lastebilsjåførene og vaktmannskapene fra bilene sjauet det de kunne, var det på langt nær tilstrekkelig til å få unna stadig nye lass. Andreas gikk inn i banken, rådførte seg med medarbeiderne, og ringte deretter kommunen. Han forklarte hva saken gjaldt, og at situasjonen begynte å bli prekær. Hadde de noen folk av å avse? Snart var et kommunalt arbeidslag på plass for å hjelpe til. Andreas la imidlertid merke til at en av dem virket en smule motvillig. Han sluttet seg ikke til den øvrige arbeidsstokken, men ble gående rundt en stund med hendene på ryggen og sparke i grusen. Da Andreas snakket til ham, en noe eldre kar, sa denne med et glis: 

			– Du Lund, det er det forbannede gullet som er årsaken til all elendighet i verden!

			Men like etterpå greide samme mann, på vei ned i kjelleren, å miste grepet om kassen han bar på, slik at den rutsjet ned og traff foten hans. Han satte i et høyt skrik, og Andreas kunne høre at han sverget på at det var gullet som nå hadde hevnet seg.

			En times tid senere var direktør Rygg på tråden igjen, med et nærmere anslag når det gjaldt antallet lastebiler. Hele gullbeholdningen skulle i løpet av dagen fraktes ut av Oslo, det var ingen tid å miste, tyskerne marsjerte allerede på Karl Johan. Men det kunne ta tid, blant annet på grunn av bombing ved Kjeller. 

			Også over Lillehammer hadde de første flyene fra Luftwaffe begynt å dukke opp, de var åpenbart ute på rekognosering. Lossemannskapene, som ellers holdt på jevnt og trutt, stanset da arbeidet umiddelbart og gikk i dekning inne i bankbygningen. Det ble en del avbrekk i løpet av dagen. Andreas oppholdt seg for det meste nede i hvelvet, hvor han med bistand av en kontoransatt førte lister over ankomne kolli. Av og til måtte han ut for å oppdatere seg på situasjonen der, eller han måtte opp i ekspedisjonen for å motta nye telefoner fra direktøren.

			Da klokken nærmet seg ti på kvelden, gjorde han seg en runde blant alle som befant seg i bygningen eller utenfor. Det var nettopp blitt meldt over radioen at major Vidkun Quisling ville komme med en kunngjøring. Snart var alle samlet foran radioen i banklokalet. Andreas dreide på volumknappen på apparatet, og like etter tonte en behersket, men samtidig inntrengende stemme ut i lokalet: 

			– Norske kvinner og norske menn! 

			En «proklamasjon til det norske folk» fulgte. Quisling anklaget England for å ha brutt Norges nøytralitet ved å utlegge minefelter i norsk territorialfarvann. De hadde ikke møtt annen motstand enn intetsigende protester fra regjeringen Nygaardsvold. Den tyske regjering hadde imidlertid tilbudt regjeringen i Norge sin fredelige hjelp, med forsikring om å respektere vår nasjonale selvstendighet. Som svar på dette hadde regjeringen Nygaardsvold iverksatt alminnelig mobilisering og gitt norske stridskrefter ordre om å motsette seg hjelpen fra Tyskland med væpnet makt. Etter slik å ha satt landets og dets innbyggeres skjebne på spill, hadde regjeringen selv flyktet.

			Andreas lyttet til proklamasjonen med stigende ubehag. Han hadde en gang håndhilst på Quisling; ønsket ham velkommen til Lillehammer i forbindelse med et åpent møte i Gamle Banken. Det hadde funnet sted høsten 1934, i oktober. Dengang hadde majorens tale vakt den fullsatte salens begeistring. Men her, blant bankfunksjonærene, sjåførene og kommunearbeiderne som var samlet i ekspedisjonslokalet i Norges Bank, var det bare hoderisting og vantro blikk å se. Taushet hersket, bare såvidt brutt av enkelte som mumlet lave innsigelser og bannord for seg selv. 

			Quislings stemme tiltok i styrke og intensitet:

			– Under disse omstendigheter er det den nasjonale samlingsbevegelses plikt og rett å overta regjeringsmakten for å verne om det norske folks livsinteresser og Norges sikkerhet og selvstendighet. Vi er de eneste som i kraft av forholdene og vår bevegelses nasjonale mål kan gjøre dette og derved redde landet ut av den desperate situasjon som parti-politikerne har ført vårt folk opp i.

			Regjeringen Nygaardsvold er trådt tilbake. Den nasjonale regjering har overtatt regjeringsmakten, med Vidkun Quisling som regjeringssjef og utenriksminister […].

			Mot slutten av kunngjøringen antok stemmen i radioen en nærmest truende karakter: Enhver motstand ville heretter ikke bare være nytteløs, men direkte kriminell. Enhver embedsmann, alle stats- og kommunalt ansatte, alle offiserer i hær, marine, kystartilleri og luftvåpen, skulle fra dags dato være forpliktet til å lyde ordre utelukkende fra den nye nasjonale regjering. 

			Talen etterlot en dyster stemning blant dem som var samlet. Statskupp i tillegg til invasjon! Ufattelig. Og det var Nasjonal Samling ved dets fører som hadde tatt makten, dette ubetydelige partiet som bare hadde oppnådd et stemmetall på 1,5% ved siste valg.

			– Nå er jeg en ferdig mann! var det plutselig en som utbrøt. De omkringstående betraktet ham forbauset.

			– Hvorfor sier De det? spurte Andreas. – Hvem er De?

			– Mitt navn er Harald Claes, svarte mannen. – Jeg er lastebileier fra Oslo, som så mange andre her. Men jeg er dessuten jøde.

			Da den siste lastebilen ble losset enda litt senere på kvelden, hadde nattemørket senket seg over byen. Kontorsjefen kunne fastslå overfor sine medhjelpere at i alt 26 biler var blitt tømt. Deres samlede last var registrert og summert opp. Det dreide seg om 48,8 tonn rent gull, hele den såkalte seddeldekningsreserven, 1503 kasser i alt. 818 store kasser med 40 kilo gull i hver, og 685 mindre med en vekt på 25 kilo. I tillegg kom 39 tønner, små til tønner å være, men 80 kilo tunge – de hadde utgjort det tyngste løftet og krevd to manns innsats for å bli brakt i hus. Alle kassene inneholdt gullbarrer, mens det i hver av de 39 tønnene var fem sekker med ett tusen gullmynter i hver.

			Rygg hadde sagt at han selv ville komme til å forlate Oslo snart, med kurs for Lillehammer for å besiktige gullbeholdningen. Det var imidlertid blitt sen kveld innen han dukket opp. Andreas gjenkjente ham straks, det myndige, nesten autoritære oppsynet, barten, den stive, kortklipte luggen, tett og tykk som en barberkost. Den ranke holdningen. Rygg ga ham et fast håndtrykk, og konstaterte at alt hadde gått etter planen. 

			– Jeg kommer fra et møte på Hamar med finansminister Torp og underdirektør Thorkildsen, sa Rygg. – Torp var svært tilfreds med at alt har gått bra og at gullet er blitt brakt hit. Vi drøftet også hvordan vi skulle sikre andre verdier fra å falle i tyskernes hender, men måtte avbryte samtalen idet flyalarmen gikk.

			– Ellers er alt nå svært uvisst, la han til. – Mens jeg ennå var på Hamar fikk jeg rede på at Kongen, regjeringen og Stortinget hadde måttet rømme byen en stund før kl. 20. Det ble sagt at regjeringen ville sette kursen hitover, til Lillehammer. Men her er de ikke, så vidt jeg har brakt i erfaring. Kanskje var det bare et rykte, satt ut for å villede. Ellers hadde vi knapt rukket å sjekke inn på hotellet her, før jeg fikk en telefon fra justisminister Terje Wold. Han meddelte at Torp ønsket å fortsette samtalen vi hadde på Hamar, men at det må skje i Elverum. Så jeg reiser dit i morgen tidlig. Og da må jeg ha med meg en kontantbeholdning herfra til bruk for regjeringen, en foreløpig sum, det var justisministerens uttrykkelige beskjed.

			Etter denne orienteringen gikk de ned i kjelleren. Andreas åpnet det gamle kjellerhvelvet, som lå ved siden av det nye, pansrede, og kvitterte for kontantbeløpet han tok ut derfra. Så var det klart for besiktigelsen av gullbeholdningen. Rygg erklærte seg tilfreds med at alt i hvelvet bar preg av orden og systematikk. De sammenholdt listene som han selv hadde ført før avreise med kontorsjef Lunds oppsummering ved ankomst. Alle tall stemte. Han ba Andreas om å sette sifferlåsen i funksjon.

			Det ble en urolig natt. Det mest presserende spørsmålet var hvorvidt tyskerne hadde kjennskap til at gullbeholdningen var flyttet til Lillehammer. Det faktum at lossingen hadde foregått så åpenlyst og midt på blanke formiddagen og utover, gjorde Andreas utrygg. Og hvis det var slik at tyskerne allerede visste hvor gullet befant seg, og så snart som mulig ville sikre seg det – hvilken motstand ville de i så fall bli møtt med av hjemlige styrker? Ville det bli bombing fra luften? Kamper utenfor selve banken? Og hva ville i så fall hans egen rolle bli, midt oppe i det hele? Ville han bli truet til å åpne hvelvet? Og så kanskje skutt?

			Da han kom på jobb neste dag fikk han andre ting å tenke på, gjøremålene sto snart i kø, det var henvendelser og krav fra alle mulige hold om utbetalinger. Via telefoner eller ved personlig oppmøte, av privatpersoner og militære om hverandre. Timene fløy. Det tyngende ansvaret for gullbeholdningen trådte for en stund litt i bakgrunnen. Han ble likevel minnet på det da en av kollegaene fortalte at nyheten om flyttingen av gullet hadde vært bekjentgjort på radio dagen før. Det var jo nesten ikke til å tro. Hva tenkte de egentlig på, disse radiofolkene? Senere fikk han høre at samme nyhet også hadde stått på trykk i en Trondheims-avis. Det gjorde ikke saken bedre. 

			Utpå kveldsiden dukket direktør Rygg opp igjen, fulgt av en inspektør Bogsrud, for ny inspeksjon av hvelvet. Andreas lurte på om det forelå noen planer for videre transport, men fikk til svar at det ennå var for tidlig. 

			Også neste kveld gjorde direktøren og inspektøren seg et ærend innom banken. Da innløp det plutselig en melding om at tyske tropper var ventet til Lillehammer i løpet av bare noen få minutter. Rygg fikk det travelt; mens han iførte seg yttertøyet ga han en kort beskjed om at tyskerne, hvis de tok seg inn i banken, måtte bli vist det gamle ekspedisjonshvelvet og ikke det nye i kjelleren. Så forsvant han ut sammen med Bogsrud og overlot kontorsjefen til seg selv.

			Meldingen viste seg å være falsk alarm, men hadde satt en støkk i alle. Etter en stund kom Rygg og hans ledsager tilbake. De var også blitt underrettet om at den sjokkerende og helt uventede meldingen ikke holdt vann. 

			– Vi må sørge for å få fjernet alle beskrivelser av det nye hvelvet omgående, sa Rygg. – Og det samme gjelder papirene med siffernøkkelen til kodelåsen. De øvrige nøklene bør overlates til de tre bestyrerne, som ikke daglig er til stede her i banken. Da kan ikke tyskerne, om de plutselig skulle ankomme, presse noen av bankens funksjonærer til å åpne låsene til hvelvet.

			Andreas mente det var en god idé. For sikkerhets skyld noterte han det første og det siste sifferet i koden til kodelåsen på en liten lapp som han la i lommeboken. De mellomliggende tallene memorerte han for seg selv gjentatte ganger, helt til han mente å kunne dem utenat. Han gjorde dette som en ekstra forsikring, i tilfelle nye hendelser ville inntreffe like uventet og brått som da den falske meldingen kom. I så fall ville han ha en mulighet til å åpne hvelvet ganske raskt.

			Før han gikk hjem, stakk han en tur innom politikammeret. Han ønsket å forhøre seg om mulighetene for en mer permanent bevoktning utenfor banken. Han ville gjerne ha et profesjonelt vaktmannskap istedenfor, eller kanskje i tillegg til, det de allerede hadde, som besto av medlemmer fra skytterlaget. Politimester Kjelland lovte selv å ta hånd om saken.

			Neste dag ble Andreas oppsøkt i banken av en mann ved navn Henrik Bjarkeid. Han fortalte at han hadde kommet fra Oslo 9. april med lastebil nr. 16 i gulltransporten, og at han hadde overnattet på et pensjonat. Dagen etter hadde han og tre andre funksjonærer begitt seg på tilbakeveien i privatbil. Under hjemturen mot Oslo hadde de møtt horder av mennesker som var på vei nordover, og da de nærmet seg Hønefoss hadde de kunnet se røyken fra bomber som nettopp var sluppet. Alt dette hadde bevirket at de bestemte seg for å snu og dra tilbake til Lillehammer, hvor de hadde meldt seg på politikammeret og lagt frem en erklæring fra Norges Bank om hvem de var. 

			Nå hadde Kjelland kontaktet dem i forbindelse med vaktoppdraget Andreas hadde vært og forhørt seg om på politikammeret kvelden før. De var fire mann og alle hadde en viss våpentrening. Hvis det var slik at kontorsjefen hadde behov for deres tjenester, stilte deg seg gjerne til rådighet. Andreas takket ja til det. Han påtok seg å losjere dem privat.

			Flyaktiviteten over byen tiltok stadig. Flyalarmen fra Uldvarefabrikken lød stadig oftere, og det samme gjaldt klangen av kirkeklokker fra Lille­hammer kirke, som et ekstra varsel for å understreke alvoret. Det heftet de bankansatte i arbeidet idet de måtte søke tilflukt nede i kjelleren. Iblant kom imidlertid flyene så brått på og så nær bankbygningen at de ikke hadde tid til det, men måtte springe mot ekspedisjonshvelvet i første etasje, slå ut boltene i døren og deretter trekke døren til bak seg så godt det var mulig. Om det da befant seg kunder i lokalet, måtte de også bli med inn i hvelvet. Som regel dreide det seg om ukjente, såkalt vanlige folk, men ved en anledning fant Andreas og hans kolleger seg stående inne i hvelvet sammen med to offiserer fra Generalintendanturen, i tillegg til redaktør Martin Tranmæl. Sistnevnte var på flukt, men manglet penger, og Andreas bestemte seg da for å diskontere en sjekk på en Oslobank. Han fikk sette sin lit til at sjekken ville bli honorert siden. 

			Ganske sent på kvelden den 13. april ble han oppringt av en marine­løytnant Diesen, som på vegne av sin sjef, som også het Diesen, kom­manderende admiral Henry Diesen, ba om et møte – ja, løytnanten brukte uttrykket «konferanse». Det gjaldt gullbeholdningen. Andreas ble straks på vakt; en kunne ikke være for forsiktig i disse tider, mange kunne tenkes ikke å være den de utga seg for – det verserte alskens rykter om forrædere og femtekolonnister. Derfor svarte han heller ikke umiddelbart ja til forslaget om å møte de to blad Diesen utenfor Grand Hotel, men tok isteden en telefon til politimester Kjelland. Kjente han til disse to herrene? Og visste han om admiral Diesen virkelig befant seg i byen? Forøvrig: Hvordan kunne det ha seg at en admiral involverte seg i et anliggende så fjernt fra kysten som det indre Østlandet, på Lillehammer? Politimesteren kunne berolige ham med at admiralen faktisk var den han ga seg ut for. Med denne forsikringen i ryggen ringte Andreas tilbake til løytnanten og avtalte et møte på Grand Hotel. 

			Admiralen var som ventet en mann som opptrådte med stor autoritet. Han gjorde det klart at han anså situasjonen som prekær; tyskerne kunne dukke opp når som helst, og det gjaldt om å få flyttet gullbeholdningen umiddelbart. 

			– Det har jeg ingen myndighet til å gjøre, svarte kontorsjefen.

			– Så la oss si at jeg gir Dem denne myndigheten!

			– Jeg har ikke fått noen direktiver om å motta ordre fra militære. Og jeg kan dessverre ikke foreta meg noe uten å ha fått beskjed om det av Norges Banks direktør, Nicolai Rygg.

			Admiralen ville ikke gi seg så lett. Kunne ikke styret lokalt ta stilling til dette? Forsto de ikke at det begynte å haste veldig?

			– Jeg kan neppe tenke meg at bestyrerne vil påta seg et slikt ansvar. Men jeg skal høre med dem.

			Han la til at han ikke skjønte hvordan en slik plan om umiddelbar flytting av gullet skulle kunne effektueres. Den lokale bankledelsen hadde jo ikke, like lite som han selv, noe overordnet opplegg å forholde seg til, ingen inngåtte avtaler om hvem som skulle stå for de praktiske sidene ved transporten, eller hvor den skulle gå. De hadde kort sagt intet apparat rundt seg. Det burde være innlysende at initiativet måtte komme fra sentrale myndigheter, og være et resultat av overlegninger gjort mellom Norges Banks direktør, politikere og militære.

			Lengre kom de ikke i denne omgang. Neste morgen forela Andreas spørsmålet for bestyrer Jul Pettersen. Han var helt på linje med sin kontorsjef når det gjaldt svaret, men de ble for sikkerhets skyld enige om at de burde involvere nok en bestyrer, Sanne, for å være på den sikre siden. Han var ikke et øyeblikk i tvil: De kunne ikke gå til et så drastisk skritt uten på direkte ordre fra direktør Rygg, og måtte avvente situasjonen inntil han lot høre fra seg.

			Admiral Diesen måtte forlate byen med uforrettet sak. Kontorsjefen og de to bestyrerne var likevel ikke i tvil om at han hadde hatt rett i én ting: at det nå begynte å haste veldig.

			Det var allerede gått over en uke siden de tyske troppene hadde iverksatt sin okkupasjon av landet, men om Andreas for sin egen del var blitt bedt om å regne opp hendelsene dag for dag, for eksempel relatert til jobben han utførte, ville han ha kommet til kort; dagene fløt over i hverandre, det var som om selve tidens progresjon var satt på vent. Det meste dreide seg om øyeblikk og om øyeblikkets avgjørelser, avløst av nattens søvn, før nye øyeblikk meldte seg og nye avgjørelser måtte tas. Det var en eksistensiell unntakstilstand, en slags midlertidig orden som konstant var truet av kaos, dog med visse faste punkter å forholde seg til; det gjaldt å holde fast ved dem, ved kontorets rutiner, arbeidets logistikk. Mange av ryktene som svirret rundt omkring ute i byen, enten de nå var sanne, med et visst hold i, bygget på spekulasjoner eller besto av påfunn eller løgn, fant også veien inn bak veggene i Norges Banks bygning på byens stortorg. Det gjaldt å ta alt med en klype salt, og ikke uten videre tro på alt som ble en fortalt, da fikk en ikke tid til å tenke på annet.

			På formiddagen 17. april ble Andreas oppringt på sitt kontor av fylkesmann Ihlen. Han opplyste at bankfilialen om ikke lenge kunne vente seg besøk av en mann ved navn Fredrik Haslund, som var ute i et meget viktig oppdrag på vegne av regjeringen. Han forsto umiddelbart at henvendelsen hadde med gullbeholdningen å gjøre, og at dette sikkert handlet om transporten videre. Bare tanken på at noe var i ferd med å skje, utgjorde en lettelse. Det skulle bli godt å få løftet denne byrden av skuldrene og overlate ansvaret til andre.

			Da Haslund innfant seg var også bestyrerne Skurdal og Pettersen til stede. Etter å ha presentert seg og håndhilst på dem og på kontorsjefen, trakk Haslund opp et papir fra sin medbrakte dokumentmappe og rakte det til Andreas, som fisket brillene sine opp fra brystlommen på dressjakken og gikk i gang med å lese:

			Otta den 16. april 1940. 

			Fullmakt

			Sekretær Fredrik Haslund, som handler i spesielt oppdrag etter høyeste ordre, gis herved fullmakt til på finansministerens vegne å ordne med videretransporten av de på Regjeringens og Norges Banks vegne deponerte og fra Oslo ankomne kasser med verdigjenstander.

			Oscar Torp

			(sign.)

			– Jeg tenker jeg leser dette høyt for dere, sa han til Skurdal og Pettersen, og gjorde deretter det. Så spurte han Haslund om hva som var bakgrunnen for at forflytningen skulle skje nå.

			– Det har ikke vært mulig å få det til tidligere, svarte Haslund, – og det skyldes blant annet at tyskerne slapp ned fallskjermsoldater i norddalen den 14. april, i området Dovre, Dombås, Fokstua og Lesja. Våre egne styrker er fortsatt i kamp med dem, men det skal visstnok bare være et tidsspørsmål før de er overvunnet. De skal ikke være så mange – cirka 200 er et tall jeg har hørt. Finansminister Torp sa at han vil underrette oss straks de fiendtlige styrkene er nedkjempet, og da kan gulltransporten starte umiddelbart.

			– Det kan altså ennå bli noen dager til? 

			– Det var ikke mitt inntrykk. Det kan skje allerede til natten. Eller i morgen.

			Haslund gikk nå over til å informere dem om en del andre aktualiteter. 

			– Dere kjenner kanskje til meg som sekretær i Arbeiderpartiets stortingsgruppe, sa han. – Og i egenskap av det fulgte jeg Stortinget til Hamar og Elverum etter invasjonen den 9. april. Det vil si, egentlig eskorterte jeg det kongelige følget og den norske regjeringen ut av Oslo. Jeg sto til Hans Majestets disposisjon som sjåfør og sendebud. Senere organiserte jeg flukten for kongefamilien og en rekke stortingsmedlemmer fra Hamar til Elverum. Og etter det har jeg vært med Kongen og regjeringen på deres ferd gjennom Østerdalen og over fjellene vestover til Gudbrandsdalen. Regjeringen befinner seg nå på Otta, mens Kongen og Kronprinsen er innkvartert på hemmelig sted. 

			Haslund fortalte videre om sin samtale med Torp, og at planen gikk ut på å føre gullet med tog til Dombås og derfra videre til Åndalsnes. Britiske myndigheter hadde lovet å stille et krigsskip, en krysser, til disposisjon for transporten over havet til England.

			Haslund takket for seg og forlot banken. Det fantes ingen grunn til å trekke i tvil hverken ham som person eller fullmakten han hadde fremvist. Likevel ønsket bestyrerne at Andreas, som en ekstra sikkerhets­garanti, skulle ringe tilbake til fylkesmann Ihlen, referere for ham innholdet i samtalen, og få en bekreftelse på at alt stemte. Ihlen kunne stadfeste at alle opplysninger var i samsvar med dem han selv hadde mottatt. 

